Szülői tájékoztató étkezés igénybevételéhez 2024/2025. tanévre

Általános Szerződési Feltételek

Az intézményi étkeztetési feladatok ellátását **a Szombathelyi Köznevelési GAMESZ végzi a SZMJV Önkormányzatának megbízásából.**

**A Szombathelyi Köznevelési GAMESZ** az élelmezési tevékenységet külső étkeztető céggel, az HUNGAST ELAMEN Kereskedelmi és Vendéglátó Zrt.-vel, kötött szolgáltatási szerződés keretében bonyolítja le.  
Amennyiben a szülő, törvényes képviselő eltérően nem rendelkezik, a tanulók számára az iskolai tanítási napokon, a települési önkormányzat közigazgatási területén, az állami intézményfenntartó központ, valamint az állami szakképzési és felnőttképzési szerv által fenntartott nevelési-oktatási intézményben biztosítja a déli meleg főétkezést és két további étkezést. A gyermekétkeztetés **intézményi térítési díjának** összegét a helyi települési önkormányzat állapítja meg. Az érvényes térítési díjakról a [Szombathelyi Köznevelési GAMESZ honlapján](https://www.szombathelyigamesz.hu/aktualitasok.html) tájékozódhatnak.  
  
**A térítési díj beszedése – Szombathely Megyei Jogú Város Közgyűlésének 11/1993. (IV.01.) rendelete alapján - a szolgáltatást megelőzően, előzetes befizetéssel valósul meg.**  
A gyermekétkeztetés személyi térítési díjának megfizetésére a szülői felügyeleti joggal rendelkező szülő, vagy más törvényes képviselő köteles.

Az intézményi gyermekétkeztetés **igénybevétele** kétféle módon történhet:

* Szombathelyi Köznevelési GAMESZ honlapjáról a Nyomtatványok menüpont alatt letölthető Étkezési nyilatkozat és GDPR nyilatkozat pontos, kézzel aláírt kitöltésével VAGY
* Személyesen történő beiratkozás esetén, papír alapon pontosan kitöltött és aláírt nyomtatványok kitöltésével igényelheti.

A nyilatkozatok **beküldési módja**:

* Digitális másolatként az [elelmezes@gamesz.szombathely.hu](mailto:elelmezes@gamesz.szombathely.hu) email címre, VAGY
* Személyesen a Nádasdy F. u. 4. szám alatti pénztárba, illetve a postaládába bedobva.

**Az étkezés igénybevételére történő jelentkezés beküldési határideje: 2024. május 13**.

FONTOS!!! Kérjük, hogy telefonszámot minden esetben adjanak meg egyeztetés céljából!

Térítési díj befizetésének határideje: tárgyhónapot megelőző hó 20-a, **augusztusban 23-a!** A havi fizetendő térítési díj összegéről e-mailben értesítést kapnak.  
**A gyermekek, tanulók számára az étkezés a térítési díj befizetésével kerül megrendelésre. Amennyiben a szülő, illetve a tanuló a díjat nem fizeti meg a kiírt határidőre, az azt jelenti, hogy az étkezést nem kívánja igénybe venni.**

Az étkezési térítési díj befizetése a következő módokon lehetséges:

* Ingyenes bankkártyás fizetés
* Banki átutalással a számlán megadott alszámlára
* Készpénzzel az OTP Bankban, ahol 1.500 Ft-os tranzakciós díjat számítanak fel a befizetésnél

A Szombathelyi Köznevelési GAMESZ bevezette az un. „Szülői modult” a ZIPMEAL programot, a közétkeztetés igénybevételének, ügyintézésének megkönnyítése érdekében.  
A www.szombathelyigamesz.hu oldalon, illetve a [https://zipmeal.hu](https://zipmeal.hu/) oldalon elérhető a közétkeztetési rendszer szülői modulja, ahol a szülők egy webes felületen, vagy applikációból online intézhetik gyermekeik számára az étkezések lemondását, nyomon követhetik a számláikat, valamint megnézhetik az étlapot, korábbi rendeléseiket. A szülői modul használatához a szülőnek érvényes email címmel kell rendelkeznie.

A szülő regisztrálni **legkorábban**, csak az első számla - nyilatkozatban megadott - email címre történő megérkezését követően tud, amelyen a közlemény rovatban szerepel a 14 jegyű kártyaszám! A regisztráció menetét lépésről lépésre megtalálja a [www.szombathelyigamesz.hu](http://www.szombathelyigamesz.hu) oldalon.  
  
Az étkezés **lemondása tárgynapot megelőző munkanapon 8:30 óráig lehetséges**. A lemondást:  
- ZipMeal szülői modulon  
- ügyintézői telefonszámokon (reggel 7:30 órától) vagy,  
- e-mailben az [elelmezes@gamesz.szombathely.hu](mailto:elelmezes@gamesz.szombathely.hu) címen kell bejelenteni. Ekkor meg kell adni a gyermek nevét, intézményét ill. a lemondani kívánt napokat.  
  
A gyermek hiányzása, betegsége, távolléte esetén, a gyermek étkezését le KELL mondani, az INGYENESEN étkező gyermekekre vonatkozóan is. **Nevelésbe vett gyermek esetén a nevelőszülő kötelessége lemondani a gyermek étkezését. Utógondozotti ellátásban részesülő fiatal felnőttek saját maguk kötelesek az étkezés lemondására.**  
A le nem mondott adagok jelentős anyagi kárt okoznak a fenntartó önkormányzatnak. A szülők, ha **nem részesülnek kedvezményben**, akkor is a teljes díj kb. 47 %-át fizetik meg. A fennmaradó részt a fenntartó önkormányzat állja.  
**A gyermek, tanuló hiányzása automatikusan nem vonja maga után az étkezés lemondását! Nem elegendő az iskolának bejelenteni a távolmaradást, a GAMESZ felé is jelezni kell a fent megadott módok egyikén.**  
  
**A ZipMeal szülői modulban lehetőség van a megrendelt adagok közül egy napon belül a tízórai és az uzsonna lemondására, amit előző munkanap 8:30 óráig kezel a rendszer.** Későbbi időpontban másnapra nem enged módosítást kezdeményezni. Ebéd nélkül kizárólag tízórai és/vagy uzsonna rendelésére nincs lehetőség.  
  
Az étkezést étkezési kártya ellenében lehet igénybe venni. Az ebédlőben a kártya érintésekor a monitor kijelzi, hogy a gyermek rendelkezik-e megrendelt adaggal.  
Az **első** étkezési kártyát a Szombathelyi Köznevelési GAMESZ térítésmentesen bocsájtja az étkező gyermekek rendelkezésére. A kártya elvesztése, sérülése esetén pótlása, díjköteles. Az érvényes kártyadíjról a Szombathelyi Köznevelési GAMESZ honlapján tájékozódhat. Az új kártyát a Szombathelyi Köznevelési Gamesz étkezési csoportjánál lehet igényelni. **Az alkalmazott technológia napi egyszeri kártyahasználatot biztosít.**  
Az aznapi, illetve a következő napi (kifizetésre került) ebédet saját éthordóban el lehet vinni, átvételi igazolás, elismervény ellenében. Az elvitel igényét az étkezési ügyintézőnek jelezni szükséges az [**elelmezes@gamesz.szombathely.hu**](mailto:elelmezes@gamesz.szombathely.hu) címre.  
  
**A kedvezményes térítési díj igénybevételének feltételei:**  
A normatív kedvezmény megállapításánál minden esetben a gyermekek védelméről és a gyámügyi igazgatásról szóló 1997. évi XXXI. törvény az irányadó, amely alapján az intézményi térítési díj **100 %-át** normatív kedvezményként kell biztosítani:  
1-8. évfolyamon nappali rendszerű iskolai oktatásban részt vevő tanuló után, ha  
- rendszeres gyermekvédelmi kedvezményben részesül;  
- nevelésbe vették;  
1-8. évfolyamon felüli nappali rendszerű iskolai oktatásban részt vevő tanuló után, ha  
- nevelésbe vették, utógondozói ellátásban részesül.  
A gyermekétkeztetés során az intézményi térítési díj **50 %-át** normatív kedvezményként kell biztosítani az 1-8. és az azon felüli évfolyamon nappali rendszerű iskolai oktatásban részt vevő tanuló után, ha  
- ha olyan családban él, amelyben három vagy több gyermeket nevelnek;  
- ha tartósan beteg vagy fogyatékos gyermek, sajátos nevelési igényű;  
1-8. évfolyamon felüli nappali rendszerű iskolai oktatásban részt vevő tanuló után, ha rendszeres gyermekvédelmi kedvezményben részesül.  
  
Az ingyenes vagy kedvezményes étkezés jogosultsági feltételeinek fennállását a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII.29.) Korm. rendeletben foglaltak szerint kell igazolni:  
- Az 1-8. és az azon felüli évfolyamon nappali rendszerű iskolai oktatásban részt vevő tanuló után, ha olyan családban él, amelyben három vagy több gyermeket nevelnek, elegendő a kötelezett (szülő) nyilatkozata. Rendszeres gyermekvédelmi kedvezmény esetén határozatot, nevelésbe vétel esetén igazolást, tartós betegség és fogyatékosság esetén a magasabb összegű családi pótlékra való jogosultság igazolását – annak hiányában a szakorvosi vagy szakértői és rehabilitációs bizottság szakvéleményét – csatolni kell.

A kedvezmények jogosultsága alapjául szolgáló körülményekben bekövetkező változásokat, azok bekövetkeztétől számított 3 napon belül írásban, az [elelmezes@gamesz.szombathely.hu](mailto:elelmezes@gamesz.szombathely.hu) címre be kell jelenteni a GAMESZ ügyintézőjének!  
Amennyiben az ingyenes vagy kedvezményes étkezés igényléséhez benyújtott igazolások/határozatok/szakvélemények **érvényessége lejár** és a szülő/gondviselő nem küld be újabbat, úgy az étkezés folyamatosságát csak a teljesárú díj befizetése mellett tudjuk biztosítani!  
  
Az ELAMEN Zrt tájékoztatása szerint, **diétás szolgáltatást** szakorvosi igazolás megléte esetén, vagy vallási okokra való hivatkozással (pl.: sertéshús mentes, ovo-lakto vegetáriánus étrend) lehet igényelni.  
A 37/2014. (IV. 30.) EMMI rendelet szerint:  
„2. § (1) 22. szakorvos:  
a) endokrinológia és anyagcsere-betegségek ráépített szakképesítéssel rendelkező szakorvos,  
b) gasztroenterológia alap szakképesítéssel rendelkező szakorvos,  
c) diabetológiai szakorvosi licenccel rendelkező szakorvos,  
d) allergológia és klinikai immunológia ráépített szakképesítéssel rendelkező szakorvos;”  
A fenti szakorvosi körön kívül eső orvosi igazolásokat (pl.: háziorvos, stb.) nem áll módunkban elfogadni.  
  
A diétás étkezés igénybevételéhez az ELAMEN Zrt által készített, Szülői/gondviselői nyilatkozat diétás szolgáltatásról és a szolgáltatáshoz szükséges adatkezelésről szóló dokumentumokat kell kitölteni, ami megtalálható a [www.szombathelyigamesz.hu](http://www.szombathelyigamesz.hu) oldalon. Az ELAMEN Zrt dietetikusa átvizsgálja a rendelkezésre bocsátott információkat, a szülő elfogadja a szolgáltatónak a diétás igény teljesítéséről szóló vállalását. Ezt követően kezdhető meg a diétás szolgáltatás megrendelése és kiszolgálása.  
  
Szombathely, 2024.03.22.

Szombathelyi Köznevelési GAMESZ